Aarhus Street Food åbnede fredag med sine mange container-madbarer og masser af madmuligheder til billige penge. Og det var succes fra begyndelsen.

Annonce

Den gamle garage for Århus Rutebilstations busser er råt, sit eget - og åbenbart fyldt med masser af madmuligheder. Århusianerne strømmede fredag middag til det nyåbnede Aarhus Street Food i sine særegne omgivelser, hvor der nu kan købes færdigretter en masse alt efter smag og behag.

Kim Vestergaard, tv., og Per Kirschner nappede deres frokost med rugbrødstapas i garagen, og de blev ikke skuffet. De nød en anderledes, lille »forretningfrokost« i afslappede omgivelser.

Den store garage er fyldt med containere, hvorfra madstederne hver for sig serverer eksotiske retter så som »nede-på-jorden« århusiansk madkunst, fadøl, spændende drinks, popcorn. Og næsten alt, hvad du lyster. Og til totalt fair priser. Tag et godt måltid til en flad halvtredser, kunne sloganet være.

Containerne er essentielle i Aarhus Street Food. De er en stor del af garagemiljøet på rutebilstationen, hvor den rolige, tilbagelænede stil huser.

Fra middagstid fredag var der allerede fyldt omkring de spartanske bænke i midten af garagen, hvor madgæsterne indtager deres mad. De allerførste var Kim Vestergaard og Per Kirchner, der efter et forretningsmøde i Aarhus Midtby alligevel skulle indtage den traditionelle efter-middag, og så fandt de sammen om rutebilstationen og århusianernes nye in-sted.

Lille Lærke faldt ikke på halen for de mange færdige madtilbud. Hun tog sig tid til med et smil at tømme mor, Marianne Hofmann Thomsens, bryster ad den naturlige vej.

»Se lige her. Rugbrødstapas, som virkelig er lækkert, til hundrede kroner. En tarvelig burger ved Åen koster 125 kroner. Det her rykker til prisen. Der er et råt udtryk her i garagen, men der er den hygge, vi havde håbet på. Street Food har det. Vi valgte Street Food i stedet for et gængs sted, fordi vi har læst om det, naturligvis i Stiften. Det er et fedt initiativ,« siger Kim Vestergaard og Per Kirchner, der som henholdsvis bestyrelsesmedlem og ejer af Novicell valgte en anderledes fredags-bestyrelses-middag.

Nå ja, cykelstativer. Dem mangler Aarhus Street Food lige at etablere udenfor cykelbyen Aarhus? nye madmekka ved rutebilstationen.

Annonce

Det er jo som Papirøen

»I sommer var jeg faktisk på Papirøen i Købehavn, der mellem Operaen og Christiania, som åbenbart er som en slags forbillede for Aarhus Street Food. Det var godt, og jeg havde håbet på noget af det samme, men det her er virkelig godt,« sagde Kim Vestergaard.

Nuvel, parkeringsmulighederne udenfor det imponerende »garage-mad-marked« er ikke de bedste. Slet ikke for bilister - og heller ikke for cyklister, som i den grad mangler stativer til hjulene. Måske Street Food når til den slags vigtige detaljer med tiden.

Udbuddet af madmuligheder er under alle omstændigheder i det afslappede garagemiljø uanede: Thai mad, Street Pizza, Rugbrødstapas, popcorn en masse, vietnamesiske baguettes, Crepes. Du siger det bare, og aftensmaden er hjemme. Foreløbig er godt og vel halvdelen af boderne åbnet i deres karakteristiske containere. Flere kommer til.

Yngste gadedebutant, babyen Lærke, der sammen med sin mor, Marianne Hofmann Thomsen, foretræk den direkte linje fra brystet var også med til at fylde markedsgaragen godt op.